Paterna inicia la protecció i reconeixement del ‘Paredón de España’
23/10/2018

# Paterna inicia la protecció i reconeixement del ‘Paredón de España’

[![Paterna inicia la protecció i reconeixement del ‘Paredón de España’](/images/noticias/2018/10/paredon-gr.jpg)](/images/noticias/2018/10/paredon-gr.jpg)

23.10.2018

La proposta inclourà també la protecció del Camí de la Sang, així com les fos-ses comunes trobades i excavades recentment

Paterna ha iniciat la qualificació de Bé de Rellevància Local (BRL) per al Paredón de España i Camí de la Sang, així com per a les fosses comunes trobades i excavades recentment en el cementeri municipal. Un tràmit que precisarà de la modificació puntual del catàleg de Béns i Espais Protegits de Paterna i que suposarà en la pràctica la seua protecció i reconeixement. 

En l'informe urbanístic que consta en l'expedient es detalla que per a les ‘fosses comunes del Cementeri de Paterna’ es proposa “una protecció arqueològica, atès que es tracta de fosses enterrades”; mentre que en el cas del ‘Paredón de España i Camí de la Sang’ s'haurà de realitzar una ordenació detallada de la zona que “puga rememorar l'existència de l'antic camí que descriuen les cròniques”. 

El regidor i president del Consell de Recuperació de la Memòria Històrica, Julio Fernández, ha afirmat hui que “aquestes zones necessiten ser conservades, protegides i dignificades”.

A més, ha explicat que “tant la Paredassa, com el Camí de la Sang i les fosses comunes formen part de la història i el Patrimoni de Paterna, per la qual cosa la seua neteja i manteniment ha de regular-se incloent aquests elements com Bé de Rellevància Local”.

2.238 persones van ser afusellades en l’anomenat ‘Paredón de España’ entre abril de 1939 i novembre de 1956, procedents de 191 pobles de la Comunitat Valenciana i d'altres 60 municipis espanyols.

Pel que fa a les fosses comunes dels afusellats, aquestes s'estenen sobre una superfície de 650 metres quadrats i en aquesta legislatura s'han autoritzat excavacions i exhumacions _“per a dignificar la memòria dels qui van morir en la nostra localitat”_, ha conclòs Fernández.